	
	
	



            KOLIKO  EMOCIJA  U  STARIM  POŠILJKAMA

		Moja  generacija, rođena  u  doba  mobitela  i  interneta,  ne  može  valjano  razumjeti  kakvu  je  ulogu  u  životu  naših  starijih  imalo  dopisivanje, slanje  i  primanje  dopisnica,  razglednica  i  pisama.  Moje  drage  bake, Stana i  Ruža, koje su  prošle  osamdesetu,  kao  da  su  jedva  dočekale  da  mi  o  tom  pričaju. Sjetno, suznih  očiju, drhtavim  glasom  i  rukama  iznijele  su  preda  me  kutije  s  podosta  pošiljaka  iz  prošloga  stoljeća.  Sačuvale  su  zajedno  s  ostalim  članovima  obitelji  puno  pisama  i  razglednica.  Poslane  su  iz  različitih  zemalja  i  gradova,  najčešće  s  motivima  njihovih  znamenitosti.  Neki  su  žigovi  jasni,  neki  nisu.  Pisalo  se  perom  ili  kemijskom  olovkom.  Sadržaj  je  razumljiv,  kraći  je  na  razglednicama  nego  u  pismima.  
		Sjećaju  se  bake  od  koga  su  dobivale  razglednice  (one  reknu  karte)  i  pisma  te  s  kime  su  se  one  dopisivale.  Bili  su  braća,  rođaci  i  njihovi  momci  u  vojsci.  Također  su  trbuhom  za  kruhom  pojedini  članovi  obitelji  i  rodbine  otišli  u  inozemstvo.  Odvezli  ih  autobusi,  vlakovi  ili  brodovi  u  bijeli  svijet.  Još  uvijek  one  znaju  u  kojoj  su  zemlji  bili  brat,  stric,  djever,  rođak,  tetka:    Njemačka,  Švedska,  Urugvaj,  Argentina,  Kanada, Australija.  Desetljećima  su  tamo  radili,  osnovali  obitelji,  kojiput  došli  u  rodno  selo,  a  neki  su  u  svojoj  drugoj  domovini  i  umrli.  Težak  je  bio  život  u  tuđini  -  ne  znaš  jezik,  sve  je  puno  drukčije  nego  u  rodnom  kraju,  golema  je  čežnja  za  najmilijima... 
		Danima,  tjednima  i  mjesecima  putovala  su  rukom  ispisana  pisma  obojena  s  puno  ljubavi  i  emocija.  Trebalo  je  izdvojiti  vrijeme,  čitko  i  uredno  napisati  tekst  koji  je  smišljao  i  diktirao  djed,  a  pisao  netko  od  školaraca.  Slični,  pomiješani  osjećaji  bili  su  i  u  pošiljatelja  i  u  primatelja.  Srce  je  brže  kucalo  kada  bi  se  pojavio  poštar.  Donijelo  je  pismo  toplinu  oko  srca,  miris  rodnog  kraja,  dašak  bure,  okus  grožđa  i  vina,  zvukove  gange  i  bećarca,  izazvalo  nostalgiju.   Nestrpljivo  se  čekalo  štogod  doznati  o  dragim  ljudima:  kako  zdravlje,  kako  se  živi  i  što  se  radi,  kakve  su  vremenske  (ne)prilike,  kada  će  možda  biti  ponovni  susret.  Redovito  su  se  čestitali  blagdani.  Pisalo  se  štogod  i  šaljivim  tonom  o  davnim  zgodama  koje  se  ne  zaboravljaju. Nisu  se  mogle  izbjeći  ni  informacije  o  nekim  tužnim  događajima,  bolesti,  smrti  rodbine  i  susjeda.  Pisma  su  povezivala  i  zbližavala  hercegovačke  obitelji  diljem svijeta.  Požutjeli  listovi  papira  čuvaju  riječi  utjehe,  ljubavne  poruke,  podatke  iz  obiteljskog  i  društvenog  života,  želje  i  snove.  Simbol  su  bliskosti,  pokazatelj  da  daljina  može  zbližiti  one  koji  se  vole.  Neke  su  riječi  izblijedjele,  katkad  su  suze  klizile  niz  obraze  i  izbrisale  dijelove  rečenica;  ali  su  sjećanja  postala  još  snažnija.  Pisma  su  riznica  sretnih  i  tužnih  uspomena.    

Fra Tomo Zubac, kapelan u župi  -  Čerin, poslao 1.10.1957. don Aleksandar Boras, župnik u Gabeli

		Među  pismima  i  razglednicama  bake  Ruže  ugledala  sam  veliki  crveni  album.  Pomislila  sam  da  su  u  njemu  obiteljske  fotografije.  Ne  -  stotine  poštanskih  markica  koje  su  skupljale  njezine  kćeri  dok  su  bile  srednjoškolke!  Istodobno  sam  bila  iznenađena  i  zadivljena.  Odvele  su  me  u  jednom  danu  na  sve  kontinente.  Nekad davno  netko  se  javio  i  izrazio  svoje  dojmove  i  emocije  iz  Čilea,  Indije,  Yemena,  Kube,  Iraka,  Toga...  Samo  mogu  zamišljati  ljepote  tih  dalekih  zemalja.  Na  četvrtastim  komadićima  papira  (samo  je  jedna  trokutasta)  raznoliki  su  motivi.  Predočene  su  mnoge  zanimljivosti,  događaji  i  osobe  iz  povijesti,  znanosti,  politike,  remek - djela  iz  različitih  vrsta  umjetnosti,  kulturne  znamenitosti,  svijet  športa,  prirodne  ljepote,  šarenilo  biljnog  i  životinjskog  svijeta.  Neiscrpan  su  izvor  informacija  i  znanja.  A vjerojatno  se  najbolje  osjećaju  kada  donesu  lijepe  vijesti  svojim  primateljima.  Svaka  poštanska  marka  ima  svoju  priču:  motiv,  cijenu,  žig,  mjesto  odakle  je  krenula  te  za  kraće  ili  duže  vrijeme  stigla  od  pošiljatelja  do  primatelja.
		Poput  ljudi  putovale  su  poštanske  marke  na  svojim  pošiljkama  iz  mjesta  u  mjesto,  iz  države  u  državu,  s  jednoga  kontinenta  na  drugi.  Različit  je  bio  način  putovanja:  vodenim  prostranstvima  u  utrobi  preko  oceanskih  brodova,  željeznički  pa  cestovni  promet,  u  kočijama,  s  pismonošama  na  konjima,  s  poštarima  u  automobilu  ili  na  motoru.  Najbrže  se  letjelo  nebeskim  beskrajem.  Jesmo  li  ikad  pomislili,  promatrajući  zrakoplove,  da  osim  putnika  nose   nekim  ljudima  pisma  i  paketiće,  čestitke  i  pozdrave.  Poštanske  marke  su  predstavnici,  "veleposlanici"  svojih  država  i  naroda,  običaja  i  kulture.  

		Mi  smo  u  trećem  desetljeću  21.  stoljeća  sudionici  elektroničke  komunikacije.  Svakodnevno  smo  uz  SMS  poruke  i  e-mailove,  vrlo  brzo  možemo  i  poslati  i  dobiti  poruku.  Također   sve  te  brojne  poruke  redovito  brišemo.  Upitamo  li  se  kakve  osjećaje  pokazujemo...
		  Ostale  su  kutije  sa  starim  sačuvanim  pošiljkama  u  bakinim  sobama.  Odolijevaju  zaboravu  i  prolaznosti;  iščekuju  buduće  naraštaje  da  ih  pregledaju  i  ožive  tradiciju  i  ljepotu  negdašnjeg  komuniciranja.   

